A BIZOTTSÁG KÖZLEMÉNYE

Az 1107/2009/EK európai parlamenti és tanácsi rendelet II. melléklete 3.6.5. és 3.8.2. pontjának az endokrin károsító tulajdonságok tekintetében történő végrehajtása céljából rendelkezésre álló és alkalmazandó útmutató

(EGT-vonatkozású szöveg)

(2018/C 340/03)

Az Európai Vegyianyag-ügynökség (ECHA) és az Európai Élelmiszerbiztonsági Hatóság (EFSA) az Európai Bizottság Közös Kutatóközpontjának (JRC) támogatásával kidolgozta az endokrin károsító anyagok azonosítására vonatkozó útmutatót az 528/2012/EU és az 1107/2009/EK rendelet összefüggésében (1). Ez a dokumentum útmutatást nyújt a kérelmezők és az illetékes szabályozó hatóságok részéről értékelést végzők számára abban a kérdésben, hogy miként kell alkalmazni az endokrin károsító tulajdonságok meghatározására szolgáló, az (EU) 2018/605 bizottsági rendelet (2) által megállapított kritériumokat. Ezek a tudományos kritériumok 2018. november 10-étől alkalmazandók a 1107/2009/EK európai parlamenti és tanácsi rendelet (3) hatálya alá tartozó hatóanyagok, védőanyagok vagy kölcsönhatás-fokozók jóváhagyása vagy annak meghosszabbítása iránti, folyamatban lévő és jövőbeli kérelmekre.

Az említett útmutató kidolgozása során az EFSA és az ECHA több ízben is konzultált a tagállamokkal, az érdekelt felekkel és a nyilvánossággal. Ezen túlmenően a tagállamok az Európai Bizottság, az EFSA és az ECHA által szervezett 2018. február 1-2-i műhelytalálkozón esettanulmányokat is megvitattak. Ezenkívül az útmutató végleges tervezetét a Növények, Állatok, Élelmiszerek és Takarmányok Állandó Bizottsága (Fitogyógyszerek szekció – jogalkotás) 2018. május 25-én megvitatta. Az EFSA és az ECHA dokumentálta és közzétette az útmutató változásait és az ügynökségekhez beérkezett észrevételeket.

2018. június 5-én az EFSA és az ECHA elfogadta az útmutatót, és 2018. június 7-én közzétette azt. Következésképpen az útmutató még azt megelőzően rendelkezésre áll, hogy az (EU) 2018/605 rendelet által megállapított tudományos kritériumok alkalmazandók lennének.

Ezért a Növények, Állatok, Élelmiszerek és Takarmányok Állandó Bizottságával konzultálva, valamint az (EU) 2018/605 rendelet által bevezetett tudományos kritériumok összehangolt és hatékony alkalmazása érdekében a Bizottság közleményt ad ki arról, hogy az 1107/2009/EK rendelet II. melléklete 3.6.5. és 3.8.2. pontjának alkalmazása céljából a közzétett útmutató az (EU) 2018/605 bizottsági rendelet alkalmazásának kezdőnapjától (2018. november 10.) alkalmazandó.

(1) Az Európai Vegyianyag-ügynökség (ECHA) és az Európai Élelmiszerbiztonsági Hatóság (EFSA) a Közös Kutatóközpont (JRC) támogatásával: Útmutató az endokrin károsító anyagok azonosításához az 528/2012/EU és az 1107/2009/EK rendelet összefüggésében (Guidance for the identification of endocrine disruptors in the context of Regulations (EU) No 528/2012 and (EC) No 1107/2009), http://www.efsa.europa.eu/en/efsajournal/pub/5311.

(2) A Bizottság (EU) 2018/605 rendelete (2018. április 19.) az 1107/2009/EK rendelet II. mellékletének az endokrin károsító tulajdonságok meghatározására szolgáló tudományos kritériumok megállapítása tekintetében történő módosításáról (HL L 101., 2018.4.20., 33. o.).

(3) Az Európai Parlament és a Tanács 1107/2009/EK rendelete (2009. október 21.) a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről (HL L 309., 2009.11.24., 1. o.).